《题洛神图》
清代·张晋

华堂素壁翻云涛，阴阳离合光欲摇。美人涓涓踏秋水，轻裾缟欲随风飘。

谁将当日洛神赋，移上八尺冰丝绡。铅华剥落蚀光彩，独有神气无由凋。

修眉联娟静不妖，明珠缀体云髻高。侍儿结束红抹额，右荫桂旗左采旄。

仙姿落落屏凡想，漫疑解偑潜相邀。忆昔陈思感所遭，骨肉猜忌情郁陶。

美人香草托深眷，遣辞命意同《离骚》。画时深识赋中理，笔墨能与精灵交。

凌波微步杳何处，纵有丰隆不可招。长日焚香荐桂椒，仿佛税驾来蘅皋。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。